আবু সারায়া আল-শায়বানি

**আবু সারায়া আল-সারি ইবনে মানসুর আল-শায়বানি** (মৃ.: ১৮ অক্টোবর, ৮১৫) ছিলেন একজন জায়েদি বিদ্রোহী, যিনি ৮১৫ সালে কুফা ও ইরাকে আব্বাসীয় খিলাফতের বিরুদ্ধে জায়েদি বিদ্রোহের নেতৃত্ব দেন। তাঁর বিদ্রোহ দ্রুতই দক্ষিণ ইরাকে ছড়িয়ে পড়ে এবং তার সহযোগীরা মক্কা ও মদিনাও পর্যন্ত দখল করে নেয়। এভাবে এক পর্যায়ে তারা বাগদাদকেও হুমকির মুখে ফেলে দেয়। কিন্তু আব্বাসীয় সেনাপতি হারসামা ইবনে আয়ানের নেতৃত্বাধীন সেনাবাহিনী ধারাবাহিক বিজয়ের মাধ্যমে তাদের কুফায় ফিরিয়ে নিয়ে যায়। আগস্টের শেষের দিকে তারা কুফা ত্যাগ করতে বাধ্য হয় এবং আবু সারায়া ও তার অনুসারীরা পালিয়ে যাওয়ার চেষ্টা করে। হারসামা তাদের তাড়া করে পরাজিত করে এবং এতে তাদের অধিকাংশই বন্দী হয়। ১৮ অক্টোবর বাগদাদে আবু সারায়ার মৃত্যুদণ্ড কার্যকর করা হয়। এরপরও মক্কায় খলিফা বিরোধী হিসেবে পরিচিত মুহাম্মদ ইবনে জাফর আল-সাদিকের অধীনে কয়েক মাস ধরে হেজাজে বিদ্রোহ অব্যাহত ছিল। আব্বাসীয় সেনাবাহিনী কিছুদিন পর এটিও দমন করে।

## জীবনী
আবু সারায়ার প্রারম্ভিক জীবন সম্পর্কে তেমন কিছু জানা যায় না। তার জন্মস্থান ছিল রাস আল-আইন। তিনি দাবি করতেন যে, তিনি প্রাক-ইসলামি শায়বানি নেতা হানি ইবনে কাবিসার বংশধর। তবে বলা হয় যে, তিনি প্রথম জীবনে গাধা চালক ও দস্যু ছিলেন। পরবর্তীতে তিনি আর্মেনিয়ার আব্বাসীয় গভর্নর ইয়াজিদ ইবনে মাজইয়াদের সেবায় যোগ দেন। ইয়াজিদের অধীনে তিনি খুররমিদের বিরুদ্ধে যুদ্ধ করেন।

আব্বাসীয় গৃহযুদ্ধ চলাকালীন তিনি প্রথমে আল-আমিনের পক্ষে অবস্থান নেন এবং আল-মামুনের সেনাপতি হারসামা ইবনে আয়ানের বিরুদ্ধে যুদ্ধ করেন; কিন্তু পরে তিনি পক্ষ পরিবর্তন করেন।

### কুফায় বিদ্রোহ
কিছুদিন পর তিনি মক্কায় হজে যাওয়ার জন্য অনুমতি লাভ করেন। কিন্তু পথে বেরিয়েই তিনি বিদ্রোহ ঘোষণা করেন। তাঁর বিরুদ্ধে প্রেরিত আব্বাসীয় বাহিনীকে তিনি পরাজিত করেন এবং আলিপন্থী নেতা ইবন তাবাতাবার সঙ্গে মিলিত হয়ে ৮১৫ খ্রিস্টাব্দের জানুয়ারিতে কুফায় একটি জায়েদী-প্রভাবিত বিদ্রোহের সূচনা করেন। ইবনে তাবাতাবার ভূমিকা এই বিদ্রোহে মূলত প্রতীকী বা নামমাত্র নেতৃত্বের ছিল; প্রকৃত ক্ষমতা ও নিয়ন্ত্রণ ছিল আবু সারায়ার হাতে। আধুনিক গবেষকরা মনে করেন, আবু সারায়া প্রকৃতপক্ষে আলীয়দের প্রতি গভীর আনুগত্য বা তাদের সমর্থন থেকে অনুপ্রাণিত ছিলেন না; বরং রাজনৈতিক ক্ষমতা অর্জনের হাতিয়ার হিসেবে তিনি আলীয়দের ব্যবহার করেন।

এই বিদ্রোহ প্রাথমিক পর্যায়ে বেশ সফল ছিল। ৮১৫ সালের ১৪ ফেব্রুয়ারি বিদ্রোহীরা আব্বাসীয় বাহিনীকে পরাজিত করে, যাদের নেতৃত্বে ছিলেন জুহাইর ইবনুল মুসাইয়্যাব। এই বাহিনীকে তৎকালীন  ইরাকের গভর্নর হাসান ইবনে সাহল প্রেরণ করেছিলেন, যিনি সে সময় খলিফা আল-মামুনের পক্ষ থেকে ইরাক শাসন করছিলেন। পরের দিন ইবনে তাবাতাবা মৃত্যুবরণ করেন। আল-তাবারির বর্ণনা অনুযায়ী, তিনি আবু সারায়ার বিষপ্রয়োগে নিহত হন। তবে অধিকাংশ ইতিহাসবিদ মনে করেন, এই অভিযোগ সম্ভবত পরবর্তীতে কেউ মনগড়া বানিয়েছিল অথবা এটি ঘটনার অতিরঞ্জিত বিবরণ ছিল। ইবনে তাবাতাবার মৃত্যুর পর মুহাম্মদ ইবনে মুহাম্মদ ইবনে যায়দকে ইমাম হিসেবে মনোনীত করা হয়। 

### বিদ্রোহের বিস্তার
আব্বাসীয় সেনাপতি যুহায়র ইবনুল মুসাইয়্যাব কাসর ইবনে হুবায়রায় আশ্রয় নেন। একই সময়ে বাগদাদের পক্ষ থেকে ইবনে মুহাম্মাদের ৪,০০০ অশ্বারোহীসহ আরেকটি বাহিনী কুফার বিরুদ্ধে রওনা হন। এই বাহিনী আব্বাসীয় প্রশাসনের প্রভাবশালী ব্যক্তি হাসান ইবনে সাহল পাঠান। এরপর ৩ মার্চ সংঘটিত এক যুদ্ধে বিদ্রোহী নেতা আবু সারায়া আব্বাসীয় বাহিনীকে পরাজিত করে। ইবনে মুহাম্মাদ যুদ্ধে নিহত হন এবং তার সৈন্যদেরও অধিকাংশ হয় নিহত হয়; অনেকেই বন্দী হয়। এই পরাজয়ের সংবাদ পেয়ে ইবনুল মুসাইয়্যাব উত্তরে নাহর আল-মালিক অঞ্চলে সরে যান। অন্যদিকে আবু সারায়া তার নিজ বাহিনী নিয়ে কাসর ইবন হুবায়রার দিকে অগ্রসর হন।

বিজয়ের পর আবু সারায়া নিজের নামে মুদ্রা জারি করেন। সেই মুদ্রায় কুরআনের একটি আয়াত লিখিত ছিল: “নিশ্চয় আল্লাহ তাদের ভালোবাসেন, যারা তাঁর পথে সারিবদ্ধভাবে যুদ্ধ করে, [এমনভাবে যে] যেন তারা একটি সুদৃঢ় প্রাচীর। এর মাধ্যমে তিনি তার আন্দোলনকে ধর্মীয় বৈধতা দেওয়ার চেষ্টা করেন। এরপর তিনি নিজের অনুসারীদের ওয়াসিত, বসরা ও আহওয়াজ দখলের জন্য পাঠান।

ওয়াসিতে আবু সারায়ার বাহিনী স্থানীয় গভর্নর আবদুল্লাহ ইবন সাঈদ আল-হারাশির বিরুদ্ধে আরেকটি গুরুত্বপূর্ণ বিজয় অর্জন করে। গভর্নর ভারী ক্ষয়ক্ষতির সম্মুখীন হয়ে বাগদাদের দিকে পিছু হটতে বাধ্য হন।

আবু সারায়া কেবল ইরাকেই সীমাবদ্ধ থাকেননি; বরং তিনি অন্যান্য আলীয় নেতাদের বিভিন্ন অঞ্চলে প্রতিনিধি হিসেবে প্রেরণ করেন। মুহাম্মদ ইবন সুলাইমান ইবনে দাউদ ইবনুল হাসান আল-মুসান্নাকে মদিনায় পাঠানো হয়। তিনি কোনো প্রতিরোধ ছাড়াই মদিনা দখল করতে সক্ষম হন।

অন্যদিকে হুসাইন ইবন হাসান আল-আফতাস ইবন আলি ইবনে হুসাইন যায়নুল আবিদীন মক্কায় প্রেরিত হন। কিন্তু সেখানে হজ্জের সময় উপস্থিত আব্বাসীয় সৈন্যবাহিনীর কারণে তিনি প্রথমে শহরে প্রবেশে করতে পারেননি। মক্কার আব্বাসীয় গভর্নর দাউদ ইবনে ঈসা বিদ্রোহীদের বিরুদ্ধে পবিত্র নগরীতে রক্তপাত ঘটাতে অনিচ্ছুক ছিলেন, যদিও স্থানীয় গ্যারিসনের কমান্ডার মাসরুর আল-কাবির যুদ্ধের পক্ষে মত দিয়েছিলেন। শেষ পর্যন্ত দাউদ ইবনে ঈসা তার কিছু অনুসারী নিয়ে শহর ত্যাগ করেন। এদিকে সৈন্যসংখ্যা হ্রাস এবং হজযাত্রীদের বিদ্রোহীদের সঙ্গে যোগ দেওয়ার আশঙ্কায় মাসরুর আল-কাবিরও কয়েক দিনের মধ্যেই সরে যান। ফলে ২১ জুন (আরাফার দিন) হুসাইন ইবনে হাসান আল-আফতাস ও তার ক্ষুদ্র সঙ্গীদল মক্কায় প্রবেশ করেন। 

মক্কা থেকে আরেক আলীয় নেতা ইবরাহিম ইবন মুসা আল-কাজিম ইয়েমেনের উদ্দেশ্যে রওনা হন এবং কিছু সময়ের জন্য সেখানকার শাসনভার গ্রহণ করেন।

### পরাজয় বন্দী ও মৃত্যু
বিদ্রোহীদের অগ্রগতির ফলে সরাসরি বাগদাদ হুমকির মুখে পড়ে যায়। ফলে হাসান ইবন সাহল বাধ্য হয়ে খোরাসানের পথে যাত্রারত হার্সামার কাছে সাহায্য প্রার্থনা করেন। প্রথমে কিছুটা অনীহা দেখালেও শেষ পর্যন্ত হার্সামা সম্মত হন এবং পুনরায় বাগদাদে ফিরে আসেন। এই খবর জানতে পেরে এপ্রিল/মে মাসে আবু সারায়া বাহিনী নিয়ে অগ্রসর হয়ে আল-মাদায়েন পৌঁছান এবং সেখান থেকে আরো এগিয়ে বাগদাদের ঠিক দক্ষিণে অবস্থিত নাহর সারসার পর্যন্ত যান। সেখানে হার্সামা তাঁর বাহিনী নিয়ে এসে দজলা ও ফোরাত নদীকে সংযুক্তকারী খালের অপর প্রান্তে বিদ্রোহী বাহিনীর মুখোমুখি অবস্থান নেন।

ঈদুল ফিতরের পরদিন (১৫ মে) হার্সামা বিদ্রোহী বাহিনীর বিরুদ্ধে অগ্রসর হন এবং তাঁর সহকারী আলী ইবনে আবি সাঈদকে আল-মাদাইন অভিমুখে পাঠান। তীব্র যুদ্ধের পর দুই দিনের মধ্যেই আব্বাসীয় বাহিনী শহর দখল করে নেয়; প্রথম দিন সারাদিন ব্যাপী ভয়াবহ লড়াই চলে এবং পরদিন আবার যুদ্ধ পুনরায় শুরু হয়। আল-মাদায়ন পতনের সংবাদ পেয়ে আবু সারায়া ৭/৮ জুন রাতে নাহর সারসার থেকে পশ্চাদপসরণ করে কাসর ইবন হুবাইরায় সরে যান। কিন্তু হার্সামা তার পিছু অনুসরণ করে কাসর ইবনে হুবাইরায়  পরাজিত করেন। এরপর বিদ্রোহীরা পিছু হটে কুফা শহরে আশ্রয় নেয়।

কুফায় ফিরে এসেই আবু সারায়া ও তার অনুগামীরা স্থানীয় আব্বাসীয় বংশীয়দের বাড়িঘর লুটপাট করে এবং তাদের সমর্থকদের শহর থেকে বহিষ্কার করে। এরই মধ্যে হারসামা কুফার বাইরে কারিয়াত শাহী নামক স্থানে আবু সারায়ার বাহিনীকে আবারও পরাজিত করেন। অন্যদিকে আলী ইবন আবি সাঈদ ওয়াসিত পুনর্দখল করে বসরার দিকে অগ্রসর হন।

স্থানীয় সমর্থন হারিয়ে আবু সারায়া ও তার অনুসারীরা ৮১৫ সালের ২৬/২৭ আগস্ট রাতে কুফা ত্যাগ করতে বাধ্য হয়।  প্রায় ৮০০ অশ্বারোহী অনুগামী নিয়ে তিনি সুসার দিকে রওনা দেন। সেখানে খুজিস্তানের গভর্নর হাসান ইবন আলি আল-মামুনীর হাতে তিনি পরাজিত হন।

আহত অবস্থায় আবু সারায়া ও তার হাতে গোনা কয়েকজন অবশিষ্ট সঙ্গী রাস আল-আইনের দিকে পালিয়ে যাওয়ার চেষ্টা করেন। কিন্তু তারা জালুলাতে গ্রেপ্তার হন এবং তাদের।হাসান ইবনে সাহলের কাছে হস্তান্তর করা হয়। অবশেষে ৮১৫ সালের ১৮ অক্টোবর বাগদাদে তাকে শিরচ্ছেদ করে মৃত্যুদণ্ড কার্যকর করা হয়। তার দেহ দজলা নদীর ওপর অবস্থিত সেতুর উপর জনসমক্ষে প্রদর্শনের জন্য ঝুলিয়ে রাখা হয়।

### বসরা ও মক্কায় বিদ্রোহের পরিণতি
ইরাকে আলীয় বিদ্রোহের শেষ ঘাঁটি ছিল বসরা। অবশেষে আলি ইবনে আবি সাঈদ তাদের থেকে এই শহরটিও দখল করেন। এর মাধ্যমে বসরায় আলীয় গভর্নর জায়েদ ইবনে মুসা আল-কাজিম যে সন্ত্রাসী শাসন কায়েম করেন, তার অবসান ঘটে। জায়েদ ইবন মুসা আল-কাজিম সেখানে আব্বাসীয় সমর্থকদের ওপর কঠোর দমন-পীড়ন চালান। বসরার পতনের মধ্য দিয়ে ইরাকে আলীয়দের এই সশস্ত্র বিদ্রোহ কার্যত শেষ হয়ে যায় এবং সর্বত্র আব্বাসীয় কর্তৃত্ব পুনঃপ্রতিষ্ঠিত হয়।

অন্যদিকে মক্কায় আলীপন্থীদের শাসন কয়েক মাস ধরে টিকে ছিল। যখন আবু সারায়ার পরিণতির খবর মক্কায় পৌঁছায়, তখন হুসাইন ইবন হাসান আল-আফতাস ও তাঁর সহযোগীরা ৮১৫ খ্রিস্টাব্দের ১৩ নভেম্বর সম্মানিত ব্যক্তিত্ব মুহাম্মদ ইবনে জা‘ফর আল-সাদিককে খলিফা হিসেবে ঘোষণা করেন। তিনি মক্কায় প্রায় দুই মাস শাসন করেন। এরপর ১৬ জানুয়ারি তাঁর বাহিনী আব্বাসীয় সেনাপতি ইসহাক ইবন মুসার কাছে পরাজিত হয়। পরাজয়ের পর মুহাম্মদ ইবনে জা‘ফর ও তাঁর অবশিষ্ট অনুসারীরা লোহিত সাগরের তীরবর্তী অঞ্চলে সরে যান। সেখানে তারা কয়েক মাস ধরে আব্বাসীয় বাহিনীর সঙ্গে সংঘর্ষে লিপ্ত থাকেন। শেষ পর্যন্ত ৮১৬ খ্রিস্টাব্দের জুলাই মাসে সাধারণ ক্ষমার প্রতিশ্রুতির বিনিময়ে তারা আত্মসমর্পণ করেন। এর মাধ্যমে মক্কায় আলীয় শাসনের অবসান ঘটে এবং আব্বাসীয় শাসন পুনরায় সুসংহত হয়।

## তথ্যসূত্র

## গ্রন্থপঞ্জি

* 
* 

বিষয়শ্রেণী:৮১৫-এ মৃত্যু
বিষয়শ্রেণী:আব্বাসীয় খিলাফত কর্তক মৃত্যুদণ্ড কার্যকর করা ব্যক্তি
বিষয়শ্রেণী:আব্বাসীয় খিলাফতের বিরুদ্ধে বিদ্রোহ